Document ID: 32013R1202

EUROPA-PARLAMENTETS OG RÅDETS FORORDNING (EU) nr. 1202/2013
af 20. november 2013
om ændring af Rådets forordning (EF) nr. 1215/2009 vedrørende toldkontingenter for vin
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 207, stk. 2,
under henvisning til forslag fra Europa-Kommissionen,
efter fremsendelse af udkast til lovgivningsmæssig retsakt til de nationale parlamenter,
efter den almindelige lovgivningsprocedure (1) og
og ud fra følgende betragtninger:
(1)
Siden 2000 har Unionen givet ubegrænset toldfri adgang til EU-markedet for næsten alle produkter med oprindelse landene på det vestlige Balkan. I øjeblikket er dette fastlagt i Rådets forordning (EF) nr. 1215/2009 (2).
(2)
Alle landene på Vestbalkan, undtagen Kosovo (3), gør brug af præferencehandelsordninger, herunder individuelle toldkontingenter i henhold til stabiliserings- og associeringsaftalerne eller interimsaftalerne om handel og handelsanliggender, der er indgået med disse lande.
(3)
Forordning (EF) nr. 1215/2009 stillede et globalt toldkontingent på 50 000 hl vin til rådighed for modtagerlandene efter »først til mølle-princippet« på betingelse af, at landenes individuelle toldkontingenter, der er til rådighed i henhold til stabiliserings- og associeringsaftalerne eller interimsaftalerne, er opbrugt.
(4)
Stabil adgang til EU-markedet er nødvendig for den socioøkonomiske udvikling i Kosovo, som har bevist sin evne til at eksportere vin. I mangel af et individuelt toldkontingent savner vinproducenterne i Kosovo forudsigelighed for deres eksport.
(5)
Det er hensigtsmæssigt at tildele et individuelt årligt toldkontingent på 20 000 hl for eksport af vin fra Kosovo til Unionen og tilsvarende at reducere det globale årlige toldkontingent for vin for alle modtagerlande fra 50 000 hl til 30 000 hl.
(6)
Tildelingen af et individuelt toldkontingent opnås ved at lukke det eksisterende globale toldkontingent og åbne to nye, hvis samlede mængde svarer til mængden af det lukkede toldkontingent.
(7)
Det er også hensigtsmæssigt at indføre en mekanisme med henblik på at undgå juridisk usikkerhed, hvad angår de toldkontingenter, der er til rådighed på datoen for denne forordnings ikrafttræden, og med henblik på at hindre, at indrømmelsens samlede mængde overstiger 50 000 hl.
(8)
Idet indrømmelsens samlede mængde ikke ændres, påvirker denne forordning ikke vinsektoren i Unionen. De specifikke indrømmelser, der er fastsat i stabiliserings- og associeringsaftalerne eller interimsaftalerne, er heller ikke påvirkede af denne forordning.
(9)
Denne forordning påvirker ikke Unionens forpligtelse i Verdenshandelsorganisationen (WTO) og kræver ingen WTO-undtagelse.
(10)
Forordning (EF) nr. 1215/2009 bør derfor ændres -
VEDTAGET DENNE FORORDNING:
Artikel 1
Ændringer af forordning (EF) nr. 1215/2009
I forordning (EF) nr. 1215/2009 foretages følgende ændringer:
1)
Artikel 7a, stk. 2 og 3, affattes således:
»2. Beføjelsen til at vedtage delegerede retsakter, jf. artikel 7, tillægges Kommissionen for en periode på fem år fra den 3. december 2013. Kommissionen udarbejder en rapport vedrørende delegationen af beføjelser senest ni måneder inden udløbet af femårsperioden. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.
3. Den i artikel 7 omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft.«
2)
Bilag I erstattes af teksten i bilaget til denne forordning.
Artikel 2
Overgangsforanstaltninger
Følgende overgangsforanstaltninger anvendes fra den 3. december 2013 til den 31. december 2013:
1)
De nye toldkontingenter under løbenumrene 09.1530 og 09.1560 skal forholdsmæssigt overtage den disponible rest af toldkontingent 09.1515 den 3. december 2013 efter følgende retningslinjer:
a)
Den oprindelige mængde af toldkontingent 09.1530 beregnes ved hjælp af følgende formel:
0,6 × den disponible rest af toldkontingent 09.1515 den 3. december 2013.
b)
Den oprindelige mængde af toldkontingent 09.1560 beregnes ved hjælp af følgende formel:
0,4 × den disponible rest af toldkontingent 09.1515 den 3. december 2013.
c)
Begge oprindelige mængder afrundes til en hel enhed (hektoliter).
2)
De anmodninger om toldkontingent, der ikke er fordelt til toldkontingent 09.1515, overføres til toldkontingenterne 09.1530 og 09.1560 alt efter vinens oprindelse.
Artikel 3
Ikrafttræden
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Strasbourg, den 20. november 2013.

Labels: 3
17
18